Voed jou kind reg tydens inperking - Corona Krisissentrum
Tuis / COVID-19 / Voed jou kind reg tydens inperking
Voed jou kind reg tydens inperking
Deur Lea Brink
Voeding in 'n kind se eerste paar jaar is van kritieke belang en dit is selfs belangriker in hierdie tyd van Covid-19 dat ouers hul jong kinders reg voed.
Die Wêreldgesondheidsorganisasie (WGO) sê behoorlike voeding is veral belangrik in die eerste twee jaar van 'n kind se lewe. "Dit help om gesonde groei te verseker, versterk hulle immuunstelsel en verbeter hulle kognitiewe ontwikkeling. Dit verlaag ook hulle risiko om oorgewig of vetsugtig te word, siek te raak met aansteeklike siektes of om later in hul lewens chroniese siektes te ontwikkel."
Dié wêreldliggaam bevel aan dat jy jou kind uitsluitlik vir die eerste ses maande van sy/haar lewe borsvoed. Dit word aanbeveel dat jy aanhou om jou kind vir die eerste twee jaar van sy/haar lewe te borsvoed.
Dit moet na ses maande daagliks aangevul word met 'n verskeidenheid vars en onverwerkte kosse sodat hulle al die vitamines, minerale, vesels, proteïne en antioksidante ontvang wat hulle benodig. Die Verenigde Nasies se Kinderfonds, Unicef, voer aan dat kinders na ses maande ten minste vier kossoorte per dag moet inkry, wat insluit vrugte, groente, graankosse, peulvrugte, neute, dier- en suiwelprodukte en stapelkosse soos rys. "Hulle moet ook baie vloeistowwe inneem, soos borsmelk en/of gesuiwerde water, om hulle gehidreerd te hou. Omdat hulle klein mae het, moet hulle gereeld eet en die soorte kos en die gereeldheid kan mettertyd stadig opgebou word."
Tussen ses en agt maande moet kinders twee tot drie maal per dag gevoer word met 'n halwe koppie sagte kos by elke maaltyd. Berei eenvoudige, sagte pappe voor en voeg vrugte, groente, eiers, melk of melkpoeier en gekookte vleis by. Indien vars produkte nie beskikbaar is nie, kan bevrore of geblikte kos met 'n lae suiker- en soutinhoud gebruik word. Kos van die gesinsmaaltyd wat fyngedruk is, kan ook met 'n skoon lepel ingegee word.
Tussen nege en 11 maande kan jy jou kinders drie tot vier keer per dag voer met een koppie kos by elke maaltyd. Kinders begin nou om kos te kou en hulle kan dus kos eet wat in klein stukkies opgesny is. Weer eens is kos uit die gesinsmaaltyd 'n goeie opsie.
Tussen 12 en 24 maande kan kinders gesinskos eet en hulself uit hul borde voer. Hulle moet drie tot vier keer per dag 'n driekwart tot 'n vol koppie kos by elke maaltyd ontvang.
Die WGO beveel aan dat buiten vrugte en groente en kosse van dierbronne, kan peulvrugte (soos boontjies en lensies), neute (vir proteïen) en volgraankosse (soos onverwerkte mielies, graan en hawermout) ook oorweeg word.
Kleuters tussen twee en drie benodig een koppie vrugte per dag, asook 'n koppie rou of gekookte groente. Kinders tussen vier en 13 benodig 1.5 koppies vrugte asook rou of gekookte groente.
Unicef beveel aan dat om kinders deur die dag aan die gang te hou, voeg een of twee gesonde peuselhappies tussen maaltye by en baie gesuiwerde water. Kies happies soos vrugte en groente wat sag is of in stukke gesny is en vir die kind se ouderdom geskik is. Piesangs is 'n goeie opsie maar dit hang af van wat beskikbaar is.
Vermy gaskoeldrank en soet- en southappies. Dit bevat hoë vlakke van sout, suiker, vette en chemikalieë en kan blywende skade aan hul tande en gesonde ontwikkeling aanrig.
Wêreldgesondheidsorganisasie, http://www.emro.who.int/nutrition/nutrition-infocus/feeding-babies-and-young-children-during-the-covid-19-outbreak.html